b'\n_START_ARTICLE_\nFascism clerical\n_START_PARAGRAPH_\nFascismul clerical este o ideologie care combin\xc4\x83 doctrinele politice \xc8\x99i economice ale fascismului cu clericalismul. Termnul a fost utilizat \xc3\xaen descrierea organiza\xc8\x9biilor \xc8\x99i mi\xc8\x99c\xc4\x83rilor care combin\xc4\x83 elemente religioase cu elemente fasciste sau regimurilor fasciste \xc3\xaen cadrul c\xc4\x83rora clerul are un rol important.\n_START_SECTION_\nIstorie\n_START_PARAGRAPH_\nTermenul de fascism clerical a fost utilizat pentru prima dat\xc4\x83 la \xc3\xaenceputul anilor 1920 \xc3\xaen Italia. Acesta caracteriza fac\xc8\x9biunea catolic\xc4\x83 a Partidului Poporului Italian care sus\xc8\x9binea regimul lui Benito Mussolini; se presupune c\xc4\x83 ar fi fost inventat de Luigi Sturzo, preot \xc8\x99i lider cre\xc8\x99tin-democrat care s-a opus regimului \xc8\x99i a plecat \xc3\xaen exil \xc3\xaen 1924. \xc3\x8en ciuda acestor afirma\xc8\x9bii, termenul a fost utilizat \xc3\xaenainte de Mar\xc8\x99ul asupra Romei din 1922, caracteriz\xc3\xa2ndu-i pe catolicii din nordul Italiei care militau pentru o sintez\xc4\x83 \xc3\xaentre catolicism \xc8\x99i fascism._NEWLINE_Sturzo a realizat o distinc\xc8\x9bie \xc3\xaentre \xe2\x80\x9efilofasci\xc8\x99ti\xe2\x80\x9d, cei care au p\xc4\x83r\xc4\x83sit PPI \xc3\xaen 1921 \xc8\x99i 1922, \xc8\x99i \xe2\x80\x9efasci\xc8\x99tii clericali\xe2\x80\x9d care au r\xc4\x83mas \xc3\xaen partidul dup\xc4\x83 Mar\xc8\x99ul asupra Romei, sus\xc8\x9bin\xc3\xa2nd colaborarea cu regimul fascist. \xc3\x8entr-un final, cel din urm\xc4\x83 grup a ajuns la o \xc3\xaen\xc8\x9belegere cu Mussolini, au abandonat PPI \xc3\xaen 1923 \xc8\x99i au creat Centro Nazionale Italiano. Partidul Poporului Italian a fost desfiin\xc8\x9bat de c\xc4\x83tre regimul fascist \xc3\xaen 1926._NEWLINE_Termenul este utilizat ast\xc4\x83zi de c\xc4\x83tre intelectuali pentru a face distinc\xc8\x9bie \xc3\xaentre fascismul clerical cu aspecte autoritariste de formele mult mai radicale. Fasci\xc8\x99tii cre\xc8\x99tini au ca subiect de interes politicile religioase interne precum legile \xc8\x99i reglement\xc4\x83rile care reflect\xc4\x83 propria perspectiv\xc4\x83 cre\xc8\x99tin\xc4\x83. Formele radicale de fascism cre\xc8\x99tin sau clerical au ap\xc4\x83rut \xc3\xaen spectrul politic al extremei-drepte \xc3\xaen unele t\xc4\x83ri europene \xc3\xaen perioada interbelic\xc4\x83.'